b'\n_START_ARTICLE_\nStipe Kutle\xc5\xa1a\n_START_PARAGRAPH_\nStipe Kutle\xc5\xa1a (Tomislavgrad, 1. sije\xc4\x8dnja 1955.), hrvatski filozof i fizi\xc4\x8dar.\n_START_SECTION_\n\xc5\xbdivotopis\n_START_PARAGRAPH_\nStipe Kutle\xc5\xa1a rodio se je u Tomislavgradu 1955. godine. Osnovnu je \xc5\xa1kolu poha\xc4\x91ao u Stipani\xc4\x87ima, Tomislavgradu i u Zagrebu. \xc5\xa0kolovanje je nastavio u Zagrebu gdje je zavr\xc5\xa1io gimnaziju 1974. godine. I dalje je ostao u Zagrebu, u kojem je na Filozofskom fakultetu 1979. godine diplomirao filozofiju i povijest te 1982. godine fiziku na Prirodoslovno-matemati\xc4\x8dkom fakultetu. U Dubrovniku je 1986. godine magistrirao na poslijediplomskom studiju "Povijest i filozofija znanosti". 1993. je godine doktorirao na zagreba\xc4\x8dkom Filozofskom fakultetu na temu "Prirodnofilozofijski pojmovi Ru\xc4\x91era Bo\xc5\xa1kovi\xc4\x87a" kod mentora Danila Pejovi\xc4\x87a._NEWLINE_Prva radna mjesta su mu bila po srednjim \xc5\xa1kolama. Od 1984. godine radi u Zavodu za povijest i filozofiju znanosti HAZU. Od 2000. godine je pro\xc4\x8delnik Odjela za filozofiju Matice hrvatske. Od 2002. godine bio je ravnatelj Instituta za filozofiju do 2006. godine._NEWLINE_Predaje na nekoliko fakulteta. Od 1993. predaje na Hrvatskim studijima, od akademske godine 1993./94. predaje na PMF-u u Zagrebu, 1994. godine predaje na Filozofskom fakultetu Dru\xc5\xbebe Isusove, od 1996. do 1998. godine predavao je na Filozofskom fakultetu u Zagrebu te na poslijediplomskom studiju Povijest i filozofija znanosti u Dubrovniku._NEWLINE_U uredni\xc5\xa1tvima je \xc4\x8dasopisa: Croatian Journal of Philosophy, Filozofska istra\xc5\xbeivanja, Synthesis philosophica, biblioteke Filozofska istra\xc5\xbeivanja te u vije\xc4\x87u \xc4\x8dasopisa Metodi\xc4\x8dki ogledi. U organizacijskom je odboru Dana Frane Petri\xc4\x87a._NEWLINE_\xc4\x8clan je Hrvatskog filozofskog dru\xc5\xa1tva, Hrvatskog prirodoslovnog dru\xc5\xa1tva, Hrvatskog fizikalnog dru\xc5\xa1tva, Odjela za filozofiju i odjela za prirodoslovlje i matematiku Matice hrvatske, Udruge za promicanje filozofije._NEWLINE_Sura\xc4\x91ivao je s LZMK, radio je na projektu Hrvatskog biografskog leksikona, Hrvatske enciklopedije, Hrvatskog leksikona i dr. Urednik je Filozofskog leksikona. Pi\xc5\xa1e kolumne na portalu Hrvatskog kulturnog vije\xc4\x87a.'